Dimensiuni ale existentei omeneşti 

Omul contemporan şi-a pierdut profunzimea trăirii şi 
limpezimea privirii spirituale, vieţuind în sfera din ce în ce 
mai opacă şi mai aglomerată a agitaţiilor cotidiene. Actele 
sale sociale sau politice sunt la rândul lor lipsite de o 
viziune în stare să se ridice deasupra orizontului material, 
trădând un optimism facil, aproape naiv s-ar putea spune. 
Drumul exterior pe care şi-l croieşte omenirea nu mai 
urmâăreste o finalitate transcendentă, care să iasă din 
planul orizontal al istoriei. Pe plan sufletesc peisajul apare 
la fel de dezolant. Căile labirintului care duce către centrul 
existenţial al fiinţei umane sunt astupate cu noroiul vieţii 
tumultuoase de zi cu zi. Omul s-a înstrăinat atât de esenţa 
sa lăuntrică, cât şi de menirea sa metafizică. Dar cel mai 
trist este faptul că el rămâne prizonier în sfera opacă şi 
superficială în care a intrat în mod deliberat, ajungând să 
nu-şi mai pună nici măcar problema atingerii unor realităti 
mai profunde, fie înlăuntrul, fie în afara sa. 

Omul care se consideră „măsura tuturor lucrurilor” 
aleargă neîncetat după cunoaşterea de sine, nedându-şi 
seama că pentru a şi-o reînsusi, nu este nevoie decât de un 
efort de voinţă şi de o privire rugătoare şi smerită 
îndreptată înspre tăriile cerului. Nu se poate spune că 
omul nu a fost prevenit sau că nu a fost îndrumat pe 
această cale. Dar profeţii au strigat în pustiu. În 1927, în 
scrierea sa de mare succes la acea vreme „Un nou Ev 
Mediu”, filosoful rus Nikolai Berdiaev punea acestei stări 
de lucruri un diagnostic fără echivoc: „Umanismul, el 
însuşi, îşi primeşte adevărata sa umanitate de la 
creştinism. Antichitatea nu era capabilă să i-o dea. Dar 
umanismul, în dezvoltarea sa, a separat umanitatea de 
fundamentele sale divine. Si iată că atunci când 
umanismul - la sfârşita despăârtit pe om de divinitate, el s-a 


întors, în acelaşi timp, împotriva omului şi s-a pus să 
distrugă chipul acestuia; pentru că omul este chipul şi 
asemânarea lui Dumnezeu. Când omul nu a mai vrut să fie 
decât chipul şi asemânarea naturii - adică un om naturalel 
s-a supus, prin aceasta, chiar forțelor elementare 
inferioare şi şi-a înstrăinat chipul. Omul este din nou 
hărtuit de demonii în faţa cărora este neputincios a le 
rezista şi de care nu se poate apăra. Centrul spiritual al 
personalitâtii omeneşti s-a pierdut. Întoarcerea 
umanismului contra omului constituie tragedia timpurilor 
moderne”. 

De atunci au trecut mai bine de trei sferturi de veac, 
însă „omul vremii noastre nu are timp”, ne spune Ernest 
Bernea. „El nu are timp pentru sine, pentru familie, pentru 
prieteni, pentru nimeni, nu are timp să cugete, să lucreze, 
să se odihnească, nu are timp să trâiască. Şi-a pus rotitele 
lui Mercur la picioare şi i-a dat drumul” („Cel ce urcă 
muntele”). Golul sufletesc, o adevărată cavernă care a 
săpat în substanţa lăuntrică a omului, este umplut cel mai 
adesea cu surogate efemere, fără consistentă. „Nouă, 
oamenilor de azi, ne lipseşte răgazul sufletesc, nu mai 
putem sta de vorbă cu noi înşine, nu mai putem fi stăpâni 
la noi acasă, adică în interiorul nostru”, continuă 
gânditorul român. 

Ce ar trebui să se întâmple, ce zguduiri ar trebui să 
se producă pentru ca omul să-şi recâştige plenitudinea 
sufletească, să dobândească acea stare infinit mai 
autentică şi mai apropiată adevăratei sale naturi, pe care o 
invocă şi Ernest Bernea: „Pe omul bogat sufleteşte şi 
stăpân pe rosturile sale proprii şi de îl doare viaţa, el o ştie 
îndruma către un act de creaţie. Purtat de aceleaşi doruri 
albastre ale salvării, el face să rodească bogat fiece clipă, 
fiece suflu până la temeliile lumii şi ale sufletului său 


însuşi. Acest om nu e frânt niciodată; el bea din plin, fără 
oprire, aburii calzi şi aromati ai vieţii. Poate fi trudit, poate 
fi întristat, dar niciodată nerodit, sfâărâmat; el poate avea 
dureri că-i om, râmas om, alungat de doruri peste puterile 
sale, dar lui nu-i este furată clipa, stinsă prezenta 
spiritului creator şi, în acest fel, înlăturată viaţa în 
condițiile potrivite naturii şi destinului său propriu”? 

Într-un dialog imaginar între cei doi mari gânditori 
creştini amintiţi mai devreme, un posibil răspuns al lui 
Berdiaev la întrebarea cum îşi poate regăsi fiinţa umană 
tăria şi sensul ar putea suna: „Avem puternice motive să 
credem că puterile creatoare ale omului nu pot fi 
regenerate şi identitatea omului restabilită decât printr-o 
nouă epocă de ascetism religios. Numai o astfel de epocă, 
singură o astfel de epocă, revenind la sursele spirituale ale 
omului, va putea să concentreze toate puterile acestuia şi 
să împiedice ca identitatea sa să se pulverizeze cu totul. 
Omul trebuie să ajungă la aceasta, ajuns odată la culmea 
istoriei sale noi. Nu mai trebuie să se bizuie pe o nouă 
renaştere de niciun fel după secătuirea puterilor sale 
spirituale, după răâtăcirea în pustiul vieţii, după zguduirea 
aşa de puternică a identitătii omeneşti. Dacă ar trebui să 
se stabilească o analogie, ar trebui să se spună atunci că 
ne apropiem nu de Renaştere, ci de un început întunecos 
de Ev Mediu şi că va trebui să trecem printr-o nouă 
barbarie civilizată, printr-o nouă disciplină, printr-un nou 
ascetism religios, înainte de a vedea născând zorile unei 
noi şi inimaginabile Renaşteri". 

Ce înseamnă această regâsire, această posibilă 
transformare, decât urmarea unui „îndemn la simplitate”? 
Pentru a-şi reînnoda legăturile cu absolutul, omul trebuie 
să-L caute pe Dumnezeu prin rugăciunea şi prin fapta sa: 
„Rugăciunea este dăruire totală, tainică legătură cu datele 


permanente ale firii, liberă supunere a durerilor creatoare, 
înâltător contact cu Dumnezeu. Liniştea şi bucuria ce o 
întovărăsesc sunt semnele acestei rodnice legături şi ale 
propriei noastre depăsiri. Adevărata viată interioară se 
întreține prin faptă. Credinţa fără faptă e ca o floare fără 
rod: se arată într-o frumuseţe trecătoare. Omul viu mână 
paşii iuți pe drumurile creaţiei; făptură a lui Dumnezeu, 
devine părtas la lucrarea dumnezeiască”. (Ernest Bernea - 
„Îndemn la simplitate”) 

Legăturile cu eternitatea au fost rupte prin revolta 
omului care pretindea că este înlântuit de ele. Omul s-a 
descâtusat, apucând-o pe panta libertătii anarhice, uitând 
că după deschiderea porţilor cerului, acum două milenii, 
când Dumnezeu a luat trup omenesc, a existat şi o mână 
de oameni care L-a urmat în deplină libertate. Uitare care 
înseamnă de fapt o nouă râăstignire a Sa. A fi liber nu 
înseamnă însă a fi „liber de Dumnezeu”, afirmă Berdiaev: 
„Conştiinţa, morala, artele, statul, economia trebuie să 
devină religioase, în mod liber însă, şi din interior, iar nu 
prin constrângere. Nicio teologie nu conduce din afară 
procesul conştiinţei mele şi nu îmi impune norme. 
Conştiinţa este liberă. Însă nu mai pot realiza scopurile 
conştiinţei fără să mă întorc spre experiența religioasă, 
fără o iniţiere religioasă în misterele existentei. In aceasta 
sunt deja un om al Evului Mediu, nu un om al istoriei 
moderne. Nu caut autonomia religiei, caut libertatea în 
religie. Nicio ierarhie eclesiastică nu conduce şi nu 
regularizează azi viaţa socială şi viaţa statului. Niciun 
clericalism nu va putea să folosească forța externă. Nu pot 
recrea statul şi societatea, supusă însă descompunerii, 
decât în numele principiilor religioase. Eu nu caut 
autonomia statului şi a societătii în religie. Nu vreau, 
pentru nimic în lume, să fiu eliberat de Dumnezeu, vreau 


să fiu liber în Dumnezeu şi pentru Dumnezeu”. 

Sensul adevărat al libertâtii cu care l-a înzestrat 
Dumnezeu pe om nu poate fi acela care duce la 
autodegradarea spirituală a fiinţei sale. Un om într-o 
condiţie deteriorată, în care s-a împins de unul singur, nu- 
şi mai poate însuşi chemarea deplină a libertâtii. Un 
asemenea om nu poate decât să-şi anuleze treptat propria 
libertate, secătuindu-şi astfel posibilitătile creatoare. Căci 
a fi cu adevărat liber înseamnă a crea, a făptui. Înseamnă a 
dărui continuu, fără a te consuma. Înseamnă a arde, 
sporind totodată sufleteşte. Acesta este sensul autentic al 
libertătii omeneşti. Iar fapta de creaţie a omului poate fi 
înţeleasă „pe de-o parte în sens material, aşa cum apare în 
viața mecanică actuală, când omul lucrează ca o masină: 
materie din materie, elemente, funcțiuni, scopuri 
materiale. Pe de altă parte, fapta poate fi privită în sensul 
ei spiritual, ca o funcțiune a ordinii superioare, a 
destinului nostru de oameni. In acest fel a făptui 
înseamnă a fi activ interior, a rodi pe calea credinței şi 
dragostei, înseamnă creaţie. Fapta în înteles de colaborare 
a omului la opera lui Dumnezeu, este legată de sensul 
adânc şi permanent al trecerii omului prin lumea aceasta. 
Omului nu-i este îndeajuns să cunoască cuvântul lui 
Dumnezeu, nu-i este de ajuns să aibă credinţă şi să dea 
ascultare înnoirii, ci trebuie să lucreze neobosit, să fie un 
„împlinitor cu fapta”. (Ernest Bernea - „Îndemn la 
simplitate”) 

Mai este omenirea de astăzi în stare să urmeze 
asemenea îndemnuri? Pentru câţi dintre noi înseamnă ele 
cu adevărat ceva? câţi dintre noi luăm aminte la ele, 
înainte de a ieşi din nou în tumultul de afară, agitându-ne 
şi alergând zi de zi după efemere „realizări” exterioare? 

